ประกาศคณะกรรมการกํากับหลักทรัพย์และตลาดหลักทรัพย์ที่ กธ. 18/2563เรื่อง การกําหนดลักษณะการให้บริการทางการเงินของบุคคลที่ได้รับความเห็นชอบให้เข้าร่วมโครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุนที่ไม่ถือเป็นการประกอบธุรกิจหลักทรัพย์ที่ต้องได้รับใบอนุญาต \_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 4/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 6) พ.ศ. 2562 และมาตรา 14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 3 และมาตรา 9 แห่งพระราชบัญญัติสัญญาซื้อขายล่วงหน้า พ.ศ. 2546 คณะกรรมการ ก.ล.ต. ออกประกาศไว้ดังต่อไปนี้ข้อ ๑ ให้ยกเลิกประกาศคณะกรรมการกํากับหลักทรัพย์และตลาดหลักทรัพย์ ที่ กธ. 7/2560 เรื่อง การกําหนดลักษณะการให้บริการทางการเงินของบุคคลที่ได้รับความเห็นชอบให้เข้าร่วมโครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุนที่ไม่ถือเป็นการประกอบธุรกิจหลักทรัพย์และธุรกิจสัญญาซื้อขายล่วงหน้าที่ต้องได้รับใบอนุญาต ลงวันที่ 16 กุมภาพันธ์ พ.ศ. 2560 ข้อ ๒ ในประกาศนี้"โครงการทดสอบ" หมายความว่า โครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุน (Regulatory Sandbox)"บุคคลที่ได้รับความเห็นชอบ" หมายความว่า บุคคลที่ได้รับความเห็นชอบจากสํานักงานให้เข้าร่วมโครงการทดสอบข้อ ๓ การให้บริการทางการเงินภายใต้โครงการทดสอบของบุคคลที่ได้รับความเห็นชอบจากสํานักงานตามประกาศนี้ ไม่ถือเป็นการประกอบธุรกิจหลักทรัพย์ที่ต้องได้รับใบอนุญาตดังต่อไปนี้ ในช่วงระยะเวลาที่ให้บริการภายใต้โครงการทดสอบดังกล่าว ทั้งนี้ เฉพาะในหน่วยหรือส่วนงานที่ให้บริการภายใต้โครงการทดสอบ(1) การเป็นนายหน้าซื้อขายหลักทรัพย์(2) การค้าหลักทรัพย์(3) การเป็นที่ปรึกษาการลงทุน(4) การจัดจําหน่ายหลักทรัพย์(5) การจัดการกองทุนรวม(6) การจัดการกองทุนส่วนบุคคล(7) การประกอบกิจการการยืมและให้ยืมหลักทรัพย์ข้อ ๔ ในกรณีที่บุคคลที่มีคุณสมบัติดังต่อไปนี้ประสงค์จะเข้าร่วมโครงการทดสอบให้บุคคลดังกล่าวยื่นคําขอรับความเห็นชอบต่อสํานักงาน พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน(1) มีการนํานวัตกรรมมาใช้ในการให้บริการ (innovative financial services) ซึ่งสามารถช่วยแก้ไขปัญหาหรือพัฒนาการให้บริการในตลาดทุนไทย หรือเป็นประโยชน์ต่อผู้ลงทุนไทยหรือตลาดทุนไทย (2) มีความพร้อมในการเข้าร่วมโครงการทดสอบในเรื่องดังนี้ (ก) มีเงินทุน ระบบงาน และบุคลากร ที่สามารถรองรับการให้บริการตลอดเวลาที่เข้าร่วมโครงการทดสอบอย่างเหมาะสมและเพียงพอ (ข) มีการประเมินความเสี่ยงและการบริหารจัดการความเสี่ยงที่อาจเกิดขึ้นจากการให้บริการ (ค) มีกระบวนการติดต่อและให้บริการแก่ลูกค้า โดยมีรายละเอียดครอบคลุมการดําเนินการตามที่กําหนดในข้อ 5 (ง) มีแผนการรายงานผลการทดสอบและความคืบหน้าในการให้บริการให้สํานักงานทราบอย่างต่อเนื่อง (จ) มีแผนการรองรับการออกจากโครงการทดสอบ (exit strategy) ที่ชัดเจน เมื่อครบกําหนดระยะเวลาการเข้าร่วมโครงการทดสอบหรือต้องออกจากโครงการทดสอบก่อนครบกําหนดระยะเวลา(3) มีการกําหนดขอบเขตการให้บริการในวงจํากัดเพื่อลดผลกระทบหรือความเสียหายอย่างมีนัยสําคัญต่อผู้ลงทุนหรือตลาดทุนในวงกว้าง ในเรื่องดังนี้ (ก) ประเภทของลูกค้าที่ให้บริการ (ข) จํานวนลูกค้าสูงสุดที่ให้บริการ (ค) จํานวนเงินลงทุนสูงสุดของลูกค้าแต่ละรายและจํานวนเงินลงทุนรวมของลูกค้าทั้งหมดที่เกิดจากการให้บริการ (ถ้ามี)(4) มีการกําหนดระยะเวลาในการเข้าร่วมโครงการทดสอบไม่เกิน 1 ปีนับแต่วันที่ได้รับความเห็นชอบ(5) มีผลการศึกษาหรือผลการวิจัยที่แสดงถึงความเป็นไปได้ในการนํานวัตกรรมมาใช้ในการให้บริการ(6) ไม่มีประวัติว่าเคยฝ่าฝืนหรือไม่ปฏิบัติตามหลักเกณฑ์หรือเงื่อนไขเกี่ยวกับการเข้าร่วมโครงการทดสอบมาก่อนให้สํานักงานพิจารณาคําขอรับความเห็นชอบเข้าร่วมโครงการทดสอบตามวรรคหนึ่งภายใน 60 วันนับแต่วันที่สํานักงานได้รับคําขอและเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนข้อ ๕ บุคคลที่ได้รับความเห็นชอบต้องดําเนินการดังต่อไปนี้ ในระหว่างการให้บริการด้วย(1) รวบรวมและประเมินข้อมูลของลูกค้าที่ให้บริการ เพื่อวัตถุประสงค์ดังนี้ (ก) ทําความรู้จักลูกค้า (ข) จัดประเภทของลูกค้า (ค) ประเมินความเหมาะสมในการให้บริการแก่ลูกค้า (ง) พิจารณาความสามารถของลูกค้าในการปฏิบัติตามข้อตกลงในการให้บริการ(2) มีกระบวนการให้บริการแก่ลูกค้าที่คํานึงถึงเรื่องดังนี้ (ก) การเปิดเผยข้อมูลที่ถูกต้อง ครบถ้วน จําเป็น และเพียงพอ แก่ลูกค้า (ข) การรักษาความลับของลูกค้า (ค) การรับและจัดการข้อร้องเรียนของลูกค้า (ง) การจัดการความเสี่ยงด้านต่าง ๆ ซึ่งรวมถึงการจัดการความเสี่ยงด้านเทคโนโลยีสารสนเทศ(3) มีการแจ้งให้ลูกค้าทราบว่า การให้บริการนี้เป็นการให้บริการตามโครงการทดสอบซึ่งมีข้อจํากัด ความเสี่ยง และเงื่อนไข ที่แตกต่างจากการให้บริการของผู้ประกอบธุรกิจหลักทรัพย์ที่ได้รับใบอนุญาต และต้องได้รับความยินยอมจากลูกค้าก่อนให้บริการดังกล่าวด้วย(4) มีข้อตกลงกับลูกค้าเกี่ยวกับความรับผิดชอบต่อความเสียหายที่อาจเกิดจากการให้บริการ(5) จัดส่งรายงานผลการทดสอบและความคืบหน้าในการให้บริการต่อสํานักงานตามแผนการรายงานที่แสดงไว้ในข้อ 4(2) (ง) (6) จัดให้มีระบบการดูแลรักษาทรัพย์สินของลูกค้าที่อยู่ภายใต้การดูแลรักษาหรือจัดการ ทั้งนี้ ในกรณีที่เป็นการให้บริการซึ่งมีลักษณะเป็นการจัดการเงินลงทุนให้แก่ลูกค้า ให้เก็บทรัพย์สินของลูกค้าไว้กับบุคคลที่ได้รับความเห็นชอบจากสํานักงาน (7) จัดให้มีการกํากับดูแลเพื่อให้การให้บริการของบุคคลที่ได้รับความเห็นชอบเป็นไปตามประกาศนี้ รวมทั้งดูแลให้การให้บริการเป็นไปตามกฎหมายหรือกฎเกณฑ์อื่น ๆ ที่เกี่ยวข้องด้วยข้อ ๖ ให้สํานักงานมีอํานาจสั่งเพิกถอนการให้ความเห็นชอบได้เมื่อ(1) การให้บริการไม่สามารถแก้ไขปัญหาหรือพัฒนาการให้บริการในตลาดทุนไทย หรือไม่เป็นประโยชน์ต่อผู้ลงทุนไทยหรือตลาดทุนไทย ตามที่ได้แสดงไว้ในข้อ 4(1) (2) การให้บริการไม่เป็นไปตามรายละเอียดที่แสดงไว้ในข้อ 4(2) (3) หรือ (4) แล้วแต่กรณี (3) บุคคลที่ได้รับความเห็นชอบไม่ดําเนินการตามที่กําหนดในข้อ 5(4) นวัตกรรมที่นํามาใช้ในการให้บริการก่อให้เกิดผลกระทบหรือความเสียหายอย่างมีนัยสําคัญต่อผู้ลงทุนหรือตลาดทุนในวงกว้างข้อ ๗ การให้ความเห็นชอบเข้าร่วมโครงการทดสอบตามประกาศนี้ สิ้นสุดลงเมื่อ(1) ครบกําหนดระยะเวลาการเข้าร่วมโครงการทดสอบตามข้อ 4(4) เว้นแต่จะได้รับอนุญาตจากสํานักงานให้ยุติการให้บริการก่อนครบกําหนดระยะเวลาหรือได้รับการผ่อนผันให้ขยายระยะเวลาการให้บริการออกไป โดยบุคคลที่ได้รับความเห็นชอบได้ยื่นคําขอ พร้อมทั้งเอกสารหลักฐานต่อสํานักงานก่อนดําเนินการยุติการให้บริการหรือก่อนครบกําหนดระยะเวลาไม่น้อยกว่า30 วัน ทั้งนี้ ตามขั้นตอนและวิธีการที่ระบุไว้ในคู่มือสําหรับประชาชน (2) สํานักงานสั่งเพิกถอนการให้ความเห็นชอบตามข้อ 6 ข้อ ๘ ประกาศนี้ให้ใช้บังคับตั้งแต่วันที่ 16 สิงหาคม พ.ศ. 2563 เป็นต้นไปผู้มีอํานาจลงนาม - ประกาศ ณ วันที่ 20 กรกฎาคม พ.ศ. 2563 (นายพิชิต อัคราทิตย์) ประธานกรรมการ คณะกรรมการกํากับหลักทรัพย์และตลาดหลักทรัพย์